Okresná prokuratúra Levice 
Šafárikova 7, 934 01 Levice 1 	

Sp. zn. : 1 Pv 63/13/4402	Levice, 24.4.2013
EEČ : 2-31-65-2013

U Z N E S E N I E

Trestná vec:	obvinený XXXXX 
Prečin:	Porušovanie domovej slobody podľa § 194 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
     dňa 10.01.2013 v čase okolo 18.00 hod v obci XXXXX neoprávnene vnikol na dvor rodinného domu číslo XXXXX, ktorého vlastníkmi sú XXXXX a XXXXX, a to tým spôsobom, že preskočil železnú bránu od cesty o výške cca 1,9 m, následne ho dvore rodinného domu zbadali XXXXX a XXXXX, od ktoréhosi obvinený pýtal technický preukaz od osobného motorového vozidla, ako aj samotné vozidlo, načo mu XXXXX uviedol, že mu nič nedá a opakovane obvineného vyzýval k odchodu z ich dvora, čo ale obvinený neurobil, až po opakovaných, mnohopočetných výzvach na opustenie pozemku, obvinený opätovne preskočil železnú bránu, kde následne bol zadržaný hliadkou Obvodného oddelenia PZ XXXXX, pričom týmto konaním škodu poškodeným XXXXX a XXXXX nespôsobil,

lebo obvinený nebol v čase činu pre nepríčetnosť trestne zodpovedný

Odôvodnenie:
         Vyšetrovateľ Odboru kriminálnej polície, Okresného riaditeľstva PZ v Leviciach (ďalej len „vyšetrovateľ PZ“) vydal uznesenie sp. zn. XXXXX zo dňa XXXXX, ktorým podľa § 206 odsek 1 Trestného poriadku vzniesol obvinenie XXXXX, narodenému XXXXX v XXXXX, okres Levice, trvale bytom XXXXX, okres Levice (ďalej len „obvinený“) pre prečin porušovania domovej slobody podľa § 194 odsek 1, odsek 2 písmeno b/ Trestného zákona, ktorého sa mal dopustiť na skutkovom základe uvedenom vo výrokovej časti tohto uznesenia. Trestné stíhanie bolo podľa § 199 odsek 1 Trestného poriadku začaté uznesením vyšetrovateľa PZ pod tou istou spisovou značkou dňa XXXXX. 
         Preskúmaním predloženého vyšetrovacieho spisu, zadováženými dôkazmi, výpoveďou obvineného a svedkov, znaleckým posudkom z odboru zdravotníctva, odvetvie psychiatrie a ďalšími dôkazmi bolo dostatočne preukázané, že k stíhanému skutku došlo tak, ako je popísané vo výrokovej časti tohto uznesenia a tohto sa dopustil obvinený. Tento skutok napĺňa znaky skutkovej podstaty prečinu porušovania domovej slobody podľa § 194 odsek 1, odsek 2 písmeno b/ Trestného zákona. 
         Prečinu porušovania domovej slobody podľa 194 odsek 1, odsek 2 písmeno b/ Trestného zákona sa dopustí ten, kto neoprávnene vnikne do obydlia iného alebo tam neoprávnene zotrvá a spácha tento čin prekonaním prekážky, ktorej účelom je zabrániť vniknutiu. 
         Vyšetrovateľ PZ uznesením sp. zn. XXXXX zo dňa XXXXX pribral do konania znalcov z odboru zdravotníctva, odvetvia psychiatria XXXXX  a XXXXX.
         Zo záverov znaleckého posudku znalca č 1: číslo 2, rok 2013 a znalca č. 2: číslo 2, rok 2013 vyplýva, že obvinený v čase spáchania uvedeného prečinu trpel duševnou poruchou a to akútnou schizoformnou psychotickou poruchou v rámci ktorej dochádzalo k chorobnému ovplyvneniu jeho ovládacej i rozpoznávacej schopnosti, preto nemohol rozpoznať nebezpečenstvo svojho konania pre spoločnosť, jeho rozpoznávacie schopnosti boli v čase činu pod vplyvom duševnej poruchy vymiznuté, obvinený v súčasnosti nedokáže chápať zmysel trestného konania vedeného voči svojej osobe a ani význam eventuálneho trestného postihu,  pričom jeho pobyt na slobode by mohol byť bez adekvátnej psychiatrickej liečby potenciálne nebezpečný, preto znalci navrhujú uloženie ochranného psychiatrického liečenia ústavnou formou. Závislosť na alkohole alebo iných omamných látkach znalci nezistili. 
         Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
         Podľa § 215 odsek 1 písmeno e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 
         S poukazom na závery znaleckého posudku znalcov z odboru zdravotníctva, odvetvia psychiatrie boli zistené skutočnosti uvedené v § 23 Trestného zákona, a preto som rozhodol tak, ako je to uvedené vo výrokovej časti tohto uznesenia.
         Vychádzajúc zo všetkých uvedených skutočností bolo potrebné rozhodnúť tak, ako je to uvedené vo výrokovej časti uznesenia, pretože obvinený v čase skutku v dôsledku duševnej poruchy bol nepríčetný a preto nebol trestne zodpovedný.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Jarábek
prokurátor